Apple päivitti Podcastit- ja GarageBand-sovelluksiaan | Mobiili.fi
Markus Lehtiniitty | Julkaistu 22.3.2013, klo 22:08
Kuvankaappauksia Applen Podcastit-sovelluksesta
Applen oma podcastien kuunteluun ja seuraamiseen tarkoitettu sovellus sai osakseen rankasti kritiikkiä sen viime kesänä tapahtuneen debyytin jälkeen. Sovellusta haukuttiin yleisestikin Applen heikoimmaksi sovellukseksi ikinä.
Sittemmin pienten korjausten myötä äänekkäin kritiikki on vaimentunut ja uusi 1.2-versio tuo jälleen hieman muutoksia. Käyttäjillä on nyt mahdollisuus luoda kustomoituja podcast-asemia ja lisäksi sovelluksessa tehdyt muutokset päivittyvät nyt iCloudin kautta myös käyttäjän muihin laitteisiin. iTunesista synkronoidut soittolistat näkyvät nyt sovelluksessa ja sovellus tarjoaa mahdollisuuden On-The-Go-soittolistojen luomiseen.
Lisäksi podcastin toistonäkymästä on poistettu outo näytöllä pyörinyt vanhanaikainen kasettikela-animaatio ja parannettu tarjolla olevia toimintoja.
Mukana on luonnollisesti myös joitakin suorituskyky- ja vakausparannuksia. Tuoreimman version Podcastit-sovelluksesta voi ladata Applen App Storesta vähintään iOS 5.1:llä varustetulla laitteella.
GarageBand-sovellus puolestaan päivittyi nyt versionumeroon 1.4. Päivitys tuo tuen kolmannen osapuolen Audiobus-sovellukselle, jonka kautta voidaan ohjata muista sovelluksista lisälaitteilla synnytettyä ääntä toiseen sovellukseen. Toisena uutena ominaisuutena tarjolle on tullut mahdollisuus poistaa ruudukkoon sovitus, joten musiikkia voi nyt luoda aiempaa vapaammin.
Lisäksi korjattu on ongelma, joka on voinut ilmetä kolmannen osapuoleen laitteen ollessa kytkettynä kuulokeliitäntään.
GarageBand on maksullinen sovellus ja se maksaa App Storessa 4,49 euroa.
Lue seuraavaksi: Vuotaneissa kuvissa Samsung Galaxy S4 Mini